Lucius Cornelius Lentulus Crus
Lucius Cornelius Lentulus Crus (mortuus 48 a.C.n.) fuit senator Romanus qui consulatum anno 49 a.C.n. cum Gaio Claudio Marcello gessit. Optimatium factioni favebat  et bello civili Pompei fautor et Caesaris acerrimus inimicus fuit.

De gente
Lucius patricia gente Corneliorum Lentulorum ortus erat.

De cursu honorum
61 a.C.n. Publium Clodium Pulchrum, tum quaestorem, incesti ob violata Bonae Deae sacra accusavit ; qui tamen corruptis iudicibus et indignantibus (vel ridentibus) omnibus absolutus est.
58 a.C.n. Praetor opem Ciceroni  adversus Clodium ferre frustra conabatur.
51 a.C.n. Quindecimviratum sacris faciundis  petebat sed contra spem omnium Publius Dolabella ei praelatus est.
49 a.C.n. Consul factus cum bellum civile incipiebat, a Caesare in Commentariis accusatur quod  eos qui conditiones pacis proponere cupiebant in senatoriis deliberationibus mensis Ianuarii conviciis minisque a sententiis suis deterruerit.

Quid in bello civili gesserit
Mense Ianuario 49 a.C.n. simul cum Pompeio et collega in Campaniam Caesarianas legiones in Italiam inrumpentes effugit, antequam vere ineunte  e Brundisio in Epirum cum plerisque senatoribus et magistratibus traiceret. Eo anno nomen Lentuli cum nomine collegae Marcelli (LENT MAR COS) in quattuor variis denariis legitur, quorum primus in Sicilia percussus saepe dicitur (nam trisceles insigne Siciliae erat), ubi fortasse consules brevi morati sunt antequam in Epirum traicerent. Tres reliqui in Graecia vel in Asia cusi sunt : etenim Pompeius consules in hanc provinciam miserat ad pecuniam militesque legendos (Lentulus Crus duas legiones ibi legit).  Nec Pompeiani Thessalonicae hiemantes ad annum 48 a.C.n. novos consules designarunt : Lentulus titulo mutato (proconsul, non iam consul dicebatur) eodem munere quo priore anno fungebatur, sed vera potentia penes Pompeium omnis erat. Quamquam a Caesare temptatus incorruptus remansit. Pharsaliae pugnae interfuit et post cladem Pompeium in fuga secutus est. A Rhodiis prohibitus ne insulam eorum adiret in Aegyptum pervenit ubi paulo post imperatorem suum trucidatus est.

Notae

Fontes
 Caesar libro primo De Bello civili capitulis 1-5 necnon libro tertio capitulis 4, 96, 102, 104.
Flavius Iosephus, libro quarto decimo Antiquitatum Iudaicarum 228-232
Plutarchus, Caesar 34-35.
 Pompeius 59, 73, 80.
 Caesar 30-31.
 Velleius Paterculus, libro secundo Historiae Romanae capitulo 51.

Si vis plura legere
Léonie Hayne,  'Caesar and Lentulus Crus', Acta Classica 1996(39) : 72-76. 

 

Consules
Gens Cornelia
Necati
Victimae Belli Civilis (49-45 a.C.n.)